  Анжелика Тихонова корреспондент 25-29 толшоре Шаркан ёросысь Быгы гуртын 23-тӥзэ ини Удмурт лулчеберетъя арня ортчиз. Со сярысь ивортодэтъя «Удмуртия» агентстволэн корреспондентэзлы Удмурт лулчеберетъя «Быгы» йӧскалык центрлэн кивалтӥсез Жанна Ермолаева вераз. 5-6 классъёсын дышетскись пиналъёслы «Умники и умницы» телепередачая «Удмурт сямен вераса» викторина ортчытӥзы. Отчы 25 пиналъёс пыриськизы. Таяз ужрадъёсты мукет сяменгес ортчытыны тыршиськом ини, сюбегатонъёс вань бере, камернойгес. Классэн-классэн яке кык классэз ӵош карыса. Синмысь синме пиналъёсын учкыса, сыӵе диалог пӧрме Жанна Ермолаева, Удмурт лулчеберетъя «Быгы» йӧскалык центрлэн кивалтӥсезНош покчи классъёсын дышетскисьёслы удмурт дауркылъёсъя «Выжыкыл дуннеын» литературной гостиной ортчытӥзы. Пиналъёслы, пластилинлэсь мунё лэсьтыса, кызьы адями пӧрмиз веразы. Отчы оглом 58 пиналъёс пыриськизы.  Озьы ик соослы Быгыысь «Беренэс» образцовой театр «Пиосмурт выжы» спектакльзэ но солэн «Иворчи» спутник театрез экологилы сӥзем «Ул, пичи ошмес» постановказэ возьматӥзы. Со сяна, 27-тӥ толшоре лулчеберет удысын но нылпи садын ужасьёслы калык эктонъя семинар-практикум ортчытӥзы. Сое Удмурт лулчеберетъя «Быгы» йӧскалык центрысь чеберлыко кивалтӥсь Алёна Савельева нуиз. Отчы оглом 20 адями пыриськиз. Удмурт лулчеберетлы сӥзем арняез Шаркан ёросысь но Быгыысь коллективъёс «Даур герӟет» концертэн йылпумъязы.  Сыӵе вал усьтон та концертын – вокально-инструментальной ансамбль «Класс», кудаз шудо пиналъёс 3-тӥ, 4-тӥ, 10-тӥ но 11-тӥ классысь. Кин гитараен, кин барабанэн, кин синтезаторен. Сыӵе вал сюрприз учкисьёслы Жанна Ермолаева, Удмурт лулчеберетъя «Быгы» йӧскалык центрлэн кивалтӥсезСо сяна, ужрадэ Шаркан ёросысь киужъёсъя юртысь кибашлыос пыриськизы. Соос вань мылкыд карисьёс понна сюй посуда лэсьтон круген мастер-класс ортчытӥзы. Жанна Ермолаевалэн верамезъя, мылкыд карисьёс туж трос вал. Озьы ик туспуктӥсьлэсь Игорь Гуменниковлэсь Гуртлэн арезлы сӥзем туспуктэмъёсын адӟытонзэ радъязы. Соин али но тодматскыны луэ на. Удмурт лулчеберетъя арня улсын костюмъя «Шортдэрем» мастер-классэс ортчытыны ӧз пӧрме. Со Быгыысь но Шаркан ёросысь дышетӥсьёслы чакламын вал. Но Жанна Ермолаева оскытӥз, ужрадэз одно ик ортчытозы шуыса. Тодэ вайытом, Быгы Этнографи экскурсиосын толэзь улсын ортчись экскурсиослэн лыдметазы сюриз. Нош азьвылгес Удмурт лулчеберетъя «Быгы» йӧскалык центрлэн «Удмурт корка — выжы герӟет» ӵектосэз Ужрад туризм удысъя Russian Event Awards IX йӧскалык премилэн финалаз «Туризм ужрадъя устоез интерактивной программа» номинациын вормиз.  Тегъёс: Лулчеберет Шаркан нылпиос Удмуртия йӧскалыклулчеберет удмуртъёс  